懷忠堂辭
作者：王炎
朝代：宋

paragraphs: 跂逸駕兮前修，佩武符兮典州。
迹已陳兮德新，可敬而慕兮幾春復秋。
意其存兮閟千萬年之原，謂其逝兮乃在浮羅之顛。
奮忠精兮取義，貫羲娥兮爛然。
隘塵寰兮上征，揮八極兮爲仙。
黄鵠脫驂兮素虯停駟，幾弭節兮念遺民而來顧。
高弁蒼蒼兮清苕瀰瀰，公來遊兮湖山增美。
遊觀罷兮來歸。
有蒲與荷兮清泠之池，魚鳥懷生兮欣欣焉。
其有依銀鈎蠆尾兮，燦翠珉而陸離。
絃琴兮擊鼓，羞羔豚兮酌醑。
跪起以薦兮願公燕喜。
公燕喜兮吾民樂康。
却災沴兮蠲除不祥。
雲來兮萬祀，烝嘗兮不忘。